KOMISSION KERTOMUS yhteisön säännöistä valtion tuesta terästeollisuudelle 18 päivänä joulukuuta 1996 tehdyn komission päätöksen N:o 2496/96/EHTY (terästukisäännöt) täytäntöönpanosta vuonna 2001

Yhteisön säännöistä valtion tuesta terästeollisuudelle 18 päivänä joulukuuta 1996 tehdyn komission päätöksen N:o 2496/96/EHTY [1] (jäljempänä 'terästukisäännöt') 8 artiklassa säädetään, että komissio laatii neuvostolle vuosittain kertomuksen päätöksen täytäntöönpanosta ja antaa sen tiedoksi myös Euroopan parlamentille ja EHTY:n neuvoa-antavalle komitealle.

[1] EYVL L 338, 28.12.1996, s.42.

1. Yleiskatsaus

1.1. Tämä kertomus koskee kaikkia terästukisääntöjen nojalla vuonna 2001 tehtyjä päätöksiä. Komissio teki terästukisääntöjen perusteella päätökset 24 asiassa, joista kymmenen hyväksyttiin tutkintamenettelyä aloittamatta, kymmenessä tehtiin lopullinen päätös ja neljässä päätettiin aloittaa menettely.

1.2. Asiat, jotka komissio hyväksyi niitä vastustamatta, koskivat Belgiassa, Saksassa, Italiassa ja Alankomaissa toimivien yritysten tutkimus- ja kehittämistoimintaa, ympäristönsuojeluun myönnettyjä investointitukia Espanjassa ja Itävallassa sekä Belgian osakkuutta uudessa yhtiössä. Neljä uutta menettelyä koskivat uudelle yritykselle Espanjassa myönnettyä investointitukea, josta ei ollut ilmoitettu, Espanjassa ja Italiassa toimivien yritysten tutkimus- ja kehittämistoimintaa ja ympäristöverotusta koskevaa lainsäädäntöä Yhdistyneessä kuningaskunnassa.

1.3. Komissio teki lopullisen kielteisen päätöksen teräsyhtiöiden ulkomaisille sijoituksille myönnettyjä verohyvityksiä koskevasta Ranskan lainsäädännöstä. Se oli vuotta aiemmin tehnyt samanlaisen päätöksen Espanjan vastaavaa lainsäädäntöä koskevassa asiassa. Komissio teki lopullisen kielteisen päätöksen myös Saksan ilmoittamasta tuesta, jota maa oli myöntänyt Brema Warmwalzwerkille (ympäristötuki) ja Eko-Stahlille (tutkimus- ja kehittämistuki), sekä osittain kielteisen päätöksen Belgian ilmoittamasta tuesta, jota maa oli myöntänyt Sidmarille (ympäristötuki). Kolmen asian käsittely lopetettiin, koska Saksa ja Italia peruivat antamansa tuki-ilmoitukset.

2. Jäsenvaltioiden kertomukset

Terästukisääntöjen 7 artiklan mukaan jäsenvaltioilla on velvollisuus toimittaa komissiolle kertomus vuonna 2000 terästeollisuudelle myönnetystä tuesta. Kaikki jäsenvaltiot eivät ole vielä täyttäneet tätä velvollisuutta.

3. Tiivistelmät tukiasioista

3.1. BELGIA

3.1.1. Sidmar

Komissio teki 20. joulukuuta lopullisen päätöksen Belgian ehdotuksesta myöntää tukea Sidmarille kolmeen investointihankkeeseen, joiden tavoitteena on ympäristönsuojelun parantaminen. Komissio hyväksyi kokonaan tuen terästehtaan lietteenkäsittelyä koskevalle hankkeelle ja osittain tuen romun keskitettyä paloittelua koskevalle hankkeelle (0,263 miljoonaa euroa), mutta teki kielteisen päätöksen viimeksi mainitun hankkeen loppuosaan myönnetystä tuesta sekä masuunin lietteenkäsittelyä koskevalle hankkeelle myönnetystä tuesta (0,353 miljoonaa euroa). Kielteiset päätökset perustuivat siihen, että Belgian ehdotukseen sisältyneestä masuunilietettä koskevasta hankkeesta eivät käyneet ilmi yritykselle aiheutuvat edut ja että toisessa hankkeessa katsottiin tukikelpoisiksi investointeja, jotka eivät liittyneet ympäristön suojeluun.

3.1.2. Sidmar

Komissio päätti 18. heinäkuuta, että se ei vastusta tukea, jonka flaamialueen hallitus ehdotti myönnettäväksi Sidmarille teräsaineksen puhtauden valvontaa koskevaan tutkimus- ja kehittämishankkeeseen (0,506 miljoonaa euroa). Hankkeeseen sisältyi kaksi tutkimusvaihetta, ja ehdotetun tuen intensiteetti oli keskimäärin 33 prosenttia. Tuki-intensiteetti oli 41 prosenttia teollisen tutkimuksen osalta ja 17 prosenttia markkinakelpoisuutta koskevan kehittämistoiminnan osalta. Komissio totesi, että kaikki tuen hyväksymisen edellytykset täyttyivät myös tutkimuksen määrittelyn ja tutkimusvaiheen, niitä vastaavan tuen intensiteetin, kustannusten tukikelpoisuuden ja kannustinvaikutuksen osalta.

3.1.3. Duferco Belgium

Komissio teki 25. heinäkuuta päätöksen, että rahoitustuki, jota Belgia on myöntänyt Wallonian alueen uudelle teräsyhtiölle, Duferco Belgiumille, ei ole valtiontukea. Duferco Belgium Duferco Groupin hallintayhtiö, jonka pääomasta sen tytäryhtiö Duferco Investment omistaa 75 prosenttia. Julkinen yhtiö Sogepa tukee Dufercoa 25 prosentin pääomaosuudella ja 10 vuoden lainalla, jotka yhdessä muodostavat 46 prosenttia uuden yhtiön omista varoista. Tämä julkinen tuki myönnettiin noudattaen samoja menettelytapoja kuin Duferco Groupin kahta belgialaista teräsyhtiötä koskevissa tukitoimissa, joita komissio ei myöskään pitänyt valtiontukena.

3.2. SAKSA

3.2.1. Georgsmariënhütte

Komissio päätti 28. marraskuuta lopettaa Gröditzerin ja Georgsmariënhütten (GMH) välistä liikkeenjohtosopimusta koskevan tutkintamenettelyn, koska se katsoi, ettei asiaan liity valtiontukea. Komissio katsoi, että liikkeenjohtosopimuksen kokonaisarvo (1,28 miljoonaa euroa vuodessa) ei ylittänyt vastaavassa tilanteessa olevien yritysten vaihtoehtoisesta väliaikaisesta liikkeenjohdosta maksamaa korvausta.

3.2.2. Gröditzer

Komissio päätti 20. joulukuuta lopettaa tutkintamenettelyn, joka koski Gröditzerin (konkurssimenettely aloitettu) omaisuuden myyntiä (30,2 miljoonaa euroa) Georgsmariënhüttelle (GMH). Komissio katsoi, että asiaan ei liity valtiontukea. GMH:n tarjoama hinta vastasi markkinahintaa, koska se oli korkein hinta, jonka yksityinen sijoittaja oli valmis maksamaan omaisuudesta, ja saajat olivat pyytäneet tarjouksia muiltakin kiinnostuneilta osapuolilta.

3.2.3. EKO-Stahl

Komissio teki 28. marraskuuta lopullisen kielteisen päätöksen Saksan ehdotuksesta myöntää Eko-Stahlille 399 004 miljoonan euron tuki, joka oli 60 prosenttia yritykselle aiheutuvista kustannuksista. Komissio katsoi, että yrityksen kyseisen kokonaishankkeen yhteydessä toteuttamat toimet eivät olleet tutkimustoimintaa. Eko-Stahlin tarkoitus oli toimia ainoastaan muiden osallistujien tutkimusaineistona sosiologian alan tutkimushankkeessa, jossa selvitetään työntekijöiden käyttäytymistä teknologisten muutosten yhteydessä.

3.2.4. BREMA Warmwalzwerk

Komissio teki 28. maaliskuuta lopullisen kielteisen päätöksen Saksan viranomaisten ilmoittamasta investointituesta (0,623 miljoonaa euroa) Stahlwerke Bremenille (edunsaajaksi tarkoitettu tehdas on nykyisin erillinen oikeushenkilö, BREMA Warmwalzwerk). Tuki oli tarkoitettu sellaisen masuunin hankkimiseen, jonka avulla voidaan vähentää energiankulutusta ja siten myös CO2-päästöjä. Komissio katsoi, että investointi ei ollut ympäristötukikelpoinen, koska yritykselle aiheutuvien kustannussäästöjen ansiosta se maksaa itsensä takaisin neljässä vuodessa. Koska terästukisääntöjen mukaan tukikelpoiset kustannukset lasketaan siten, että yrityksen saamat kustannussäästöt on vähennettävä investointikustannuksista, investointiin ei liittynyt tukikelpoisia kustannuksia.

3.2.5. Stahlwerke Bremen

Komissio päätti 20. kesäkuuta olla vastustamatta Saksan ehdotusta myöntää Stahlwerke Bremenille tukea, jolla voidaan rahoittaa osa markkinakelpoisuustutkimushankkeen kustannuksista. Hankkeessa oli kyse esittelytarkoitukseen käytettävän vedenpuhdistamon rakentamisesta ja toiminnasta. Ehdotetun 290 828 euron tuen intensiteetti on 25 prosenttia eli tuki on markkinakelpoisuustutkimusta koskevien sääntöjen mukaista. Vaikka hanke onkin vasta esittelyvaiheessa, siihen sisältyy hyvin suuri epäonnistumisriski eikä mallipuhdistamoa missään tapauksessa voida käyttää teolliseen tarkoitukseen. Jos hanke onnistuu, yrityksen on rakennettava kokonaan uusi teolliseen käyttöön tarkoitettu puhdistamo. Komissio totesi, että kaikki tuen hyväksymisen edellytykset täyttyivät myös tutkimuksen määrittelyn ja tutkimusvaiheen, niitä vastaavan tuen intensiteetin, kustannusten tukikelpoisuuden ja kannustinvaikutuksen osalta.µ

3.2.6. Stahlwerke Bremen

Koska Saksa perui tuki-ilmoituksensa, komissio päätti 2. lokakuuta lopettaa 20. kesäkuuta aloittamansa tutkintamenettelyn, joka koski ehdotusta myöntää tutkimus- ja kehittämistukea Stahlwerke Bremenille.

3.3. ESPANJA

3.3.1. Kymmenen baskiyritystä

Komissio päätti 28. maaliskuuta aloittaa menettelyn, joka koski Espanjan kymmenelle Baskimaassa sijaitsevalle teräsyhtiölle maksamaa tutkimus- ja kehittämistukea. Suuruudeltaan 0,535 miljoonan euron tuki, jonka intensiteetti vaihteli 40:stä prosentista 4,2 prosenttiin, maksettiin yrityksille ilmoittamatta siitä ennalta komissiolle ja ilman komission hyväksyntää. Komissio epäilee, voidaanko tietyt toimet katsoa tutkimustoimiksi ja vastaavatko eräät muut toimet ilmoitettua tutkimusvaihetta. Komissio epäilee myös, kannustaako tuki yrityksiä tutkimustyöhön.

3.3.2. Seitsemän baskiyritystä

Komissio päätti 6. kesäkuuta olla vastustamatta Espanjan seitsemälle Baskimaassa sijaitsevalle yritykselle maksamaa 0,239 miljoonan euroa tukea investointeihin, joilla parannetaan ympäristönsuojelun tasoa. Investoinneilla ei ollut vaikutusta tuotantoprosesseihin, niiden tarkoituksena oli nykyisiä normeja korkeampi ympäristönsuojelun taso ja tuki-intensiteetti oli ainoastaan 10 prosenttia. Komissio on pahoillaan, että Espanja ei noudattanut ennakkoilmoitusvelvollisuuttaan eikä pyytänyt komissiolta hyväksyntää ennen tuen maksamista, mutta tästä huolimatta komissio on todennut edellä esitetyn perusteella, että tuki oli yhteismarkkinoille soveltuvaa.

3.3.3. Siderurgica Anon

Komissio päätti 20. joulukuuta aloittaa menettelyn, joka koski Espanjan myöntämää tukea Galiciassa sijaitsevalle uudelle teräsyhtiölle, Siderurgica Anonille. Tukitoimi, joka toteutettiin ilmoittamatta siitä ennalta komissiolle ja ilman komission hyväksyntää, liittyi julkisen yhtiön SODIGAn omistusosuuteen sekä yrityksen lainoille myönnettyihin takauksiin ja korkotukeen. Laina, josta osa myönnettiin julkisesta rahastosta, oli tarkoitettu kattamaan 32 prosenttia yrityksen hankkiman uuden valssaamon kustannuksista, jotka olivat 30 050 605 euroa.

Komissiolla ei ole SODIGAn omistusosuuteen liittyviä ehtoja ja oikeuksia koskevia tietoja, joiden perusteella se voisi arvioida onko kyseessä tukitoimi. Komissio epäilee, että yhtiölle tarjottuihin lainajärjestelyihin saattaa sisältyä tukea. Edellä esitetyn perusteella komissio on päättänyt aloittaa virallisen tutkintamenettelyn.

3.4. RANSKA

3.4.1. Ulkomaisille sijoituksille myönnetyt verohyvitykset

Komissio teki 21. marraskuuta lopullisen kielteisen päätöksen ulkomaisille sijoituksille Ranskan yritysverolainsäädännön perusteella myönnettävistä verohyvityksistä. Komissio katsoi, että Ranskan soveltama järjestelmä tarjoaa yrityksille taloudellisen edun, joka on peräisin valtion varoista ja joka ei ole yleinen toimenpide. Kuten edellisenä vuonna, jolloin kyseessä oli Espanjan vastaava lainsäädäntö, komissio ei nytkään määrännyt EHTY-yrityksille mahdollisesti maksettua tukea takaisinperittäväksi vaan ainoastaan pyysi Ranskaa mukauttamaan lainsäädäntöään asianmukaisesti.

3.5. ITALIA

3.5.1. Ferriere Nord

Koska Italia perui tuki-ilmoituksensa, komissio päätti 28. maaliskuuta lopettaa menettelyn, joka koski Italian Ferriere Nordille myöntämää tukea EHTY-toimintaan liittyviin ympäristöinvestointeihin.

3.5.2. Ilva

Koska Italia perui tuki-ilmoituksensa, komissio päätti 28. maaliskuuta lopettaa menettelyn, joka koski Italian Ilvalle myöntämää tukea EHTY-toimintaan liittyviin ympäristöinvestointeihin.

3.5.3. Cogne

Komissio päätti 31. tammikuuta olla vastustamatta Italian ilmoittamaa tukea, jota se oli myöntänyt Cogne Acciai Speciali Srl:lle neljästä merkittävästä tutkimushankkeesta muodostuvaan Cogne 2004 -ohjelmaan. Tuen määrä oli 2,582 miljoonaa euroa ja sen intensiteetti oli 25 prosenttia tai 50 prosenttia tutkimusvaiheesta (teollinen vai markkinakelpoisuustutkimus) riippuen. Yritys lisää tutkimusbudjettia yli 50 prosenttia viiden vuoden aikana ja palkkaa uusia tutkijoita uutta lisätutkimusta varten. Komissio totesi, että kaikki tuen hyväksymisen edellytykset täyttyivät myös tutkimuksen määrittelyn ja tutkimusvaiheen, kustannusten tukikelpoisuuden ja kannustinvaikutuksen osalta.

3.5.4. Lucchini

Komissio päätti 13. helmikuuta aloittaa menettelyn, joka koski Italian ilmoittamaa tukea, jonka maa oli myöntänyt Lucchinille tammikuun 1998 ja tammikuun 2001 välisenä aikana toteutettavien kolmen tutkimus- ja kehittämishankkeen rahoittamiseen. Tuki myönnettiin 2,55 miljoonan euron korkotukilainana ja se kattaa noin 35 prosenttia hankkeiden rahoitustarpeesta. Komissio epäilee, voidaanko hankkeen yhteydessä tehdyt investoinnit katsoa tutkimustoiminnaksi. Erityisesti komissiolla on epäilyksiä ilmoitettujen menojen tukikelpoisuuden suhteen. Komissio epäilee myös, ettei tuen intensiteetti ole asianmukainen ja ettei tukeen liity kannustinvaikutusta.

3.6. ITÄVALTA

3.6.1. Voest Alpine Linz

Komissio päätti 25. huhtikuuta lopettaa menettelyn, joka koski Itävallan ehdotusta myöntää tukea Voest Alpine Linzille, koska komissio katsoi tuen soveltuvan yhteismarkkinoille. Menettelyn yhteydessä Itävallan viranomaiset alensivat ehdotetun tuen 1,6 miljoonaan euroon sekä osoittivat, että investointi oli tehty ainoastaan yhtiön toiminnan saattamiseksi uusien ympäristönormien edellyttämälle tasolle. Uusia laitoksia ei rakennettu korvaamaan olemassa olevia laitoksia, ja aiempi järjestelmä muodostui pelkästään vesialtaista, joiden avulla vesi voitiin suodattaa hitaasti ennen sen päätymistä jokeen. Tuki, jonka intensiteetti oli 15 prosenttia, oli niiden terästukisäännöissä vahvistettujen vaatimusten mukaista, jotka koskevat yrityksille myönnettävää tukea toiminnan saattamiseksi uusien ympäristönormien mukaiseksi.

3.6.2. Voest Alpine Linz

Komissio päätti 2. lokakuuta olla vastustamatta Itävallan ehdotusta myöntää Voest Alpine Stahl Linzille tukea, jotta tämä voisi tehdä tarvittavat investoinnit kahden palonsammutusjärjestelmänsä muuntamiseksi halonikäyttöisestä inergenkäyttöiseksi. Investoinnin tavoitteena on noudattaa otsoniasetusta, jonka mukaan halonikäyttöiset järjestelmät poistetaan vähitellen käytöstä vuoden 2003 loppuun mennessä. Tuki myönnetään 24 187,92 euron suorana avustuksena ja sen intensiteetti on 15 prosenttia. Komissio katsoo, että tuki on niiden vaatimusten mukaista, jotka koskevat yrityksille myönnettävää tukea toiminnan saattamiseksi uusien ympäristönormien mukaiseksi.

3.6.3. Böhler Edelstahl

Komissio päätti 20. kesäkuuta olla vastustamatta Itävallan ehdotusta myöntää tukea Böhler Edelstahlille. Tuen avulla on tarkoitus rahoittaa sekundaarinen pölynpoistolaitteisto, jonka yritys rakentaa voidakseen noudattaa pölypäästöjä (20mg/m³) koskevia uusia ympäristönormeja, joista tulee velvoittavia kesäkuusta 2002 alkaen. Investoinnin ansiosta yläraja voidaan jopa alittaa, sillä pölypäästöjen määrä on sen jälkeen ainoastaan 10 mg/m³. Tuki myönnetään 348 829,6 euron suorana avustuksena ja sen intensiteetti on 10 prosenttia. Komissio katsoo, että tuki on niiden vaatimusten mukaista, jotka koskevat yrityksille myönnettävää tukea toiminnan saattamiseksi uusien ympäristönormien mukaiseksi.

3.6.4. Voest Alpine Donawitz

Komissio päätti 3. heinäkuuta olla vastustamatta Itävallan ehdotusta myöntää tukea Voest-Alpine Stahl Donawitz GmbH:lle. Tuen avulla on tarkoitus rahoittaa sekundaarinen pölynpoistolaitteisto ja sekundaarisessa metallinvalmistuksessa käytettävä pölynkeräyslaitteisto, jotta yritys voi vähentää pölypäästöjään ja siten noudattaa uusia ympäristönormeja, jotka muuttuvat velvoittaviksi kesäkuussa 2002. Tuki myönnetään 2 648 925 euron avustuksena ja sen intensiteetti on 15 prosenttia. Komissio katsoo, että tuki on niiden vaatimusten mukaista, jotka koskevat yrityksille myönnettävää tukea toiminnan saattamiseksi uusien ympäristönormien mukaiseksi.

3.7. Alankomaat

3.7.1. Corus Technology

Komissio päätti 25. heinäkuuta olla vastustamatta Alankomaiden ehdotusta myöntää tukea Corus Technologylle, joka on Alankomaissa sijaitseva Corusin tutkimuskeskus. Tuen avulla on tarkoitus rahoittaa kahta tutkimushanketta. Toisessa hankkeista tutkitaan nestemäisen teräksen virtausdynamiikkaa tietokonemallien avulla ja toisessa masuunin pesässä tapahtuvia prosesseja. Hankkeille myönnetty avustus on yhteensä 467 193,51 euroa ja sen intensiteetti on keskimäärin 37,5 prosenttia. Komissio totesi, että kaikki tuen hyväksymisen edellytykset täyttyivät kummassakin hankkeessa myös tutkimuksen määrittelyn ja tutkimusvaiheen, niitä vastaavan tuen intensiteetin, kustannusten tukikelpoisuuden ja kannustinvaikutuksen osalta.

3.7.2. Corus Technology

Komissio päätti 17. lokakuuta olla vastustamatta Alankomaiden ehdotusta myöntää tukea Corus Technologylle, joka on Alankomaissa sijaitseva Corusin tutkimuskeskus. Tuen avulla on tarkoitus rahoittaa EEC-menetelmää (Excess Enthalpy Combustion) koskevaa tutkimushanketta, jossa tutkitaan suurissa masuuneissa käytettäviä uusia polttotekniikoita (yli 800°C:n lämpötiloissa). Hankkeen tavoitteena on saavuttaa tutkittavan menetelmän avulla 19 prosentin energiansäästö ja vähentää vastaavasti CO2-päästöjä sekä puolittaa NOX-päästöt. Hankkeelle myönnetty avustus on 166 661,22 euroa ja sen intensiteetti on keskimäärin 37,5 prosenttia. Komissio totesi, että kaikki tuen hyväksymisen edellytykset täyttyivät myös tutkimuksen määrittelyn ja tutkimusvaiheen, niitä vastaavan tuen intensiteetin, kustannusten tukikelpoisuuden ja kannustinvaikutuksen osalta.

3.8. Yhdistynyt kuningaskunta

3.8.1. Ilmastonmuutosmaksu

Komissio hyväksyi 28. maaliskuuta Yhdistyneen kuningaskunnan ilmastonmuutosmaksun muilta kuin kahteen eri tarkoitukseen käytettäville polttoaineille myönnettyä poikkeusta koskevin osin, ja päätti aloittaa kahteen eri tarkoitukseen käytettäviä polttoaineita koskevan menettelyn. Lain mukaan maksusta vapautetaan energiatuotteet, joita käytetään sekä polttoaineena että muuhun tarkoitukseen, esimerkiksi kemialliseen pelkistykseen masuuneissa terästä valmistettaessa. Komissiolla on epäilyksiä, että kyseessä on yleisen toimenpiteen sijaan kyseistä teräksen valmistusmenetelmää käyttäville yrityksille suunnattu tuki. Jos kyseessä on valtiontuki, komissio epäilee, onko tuki terästukisääntöjen mukaista.

>VIITTAUS KAAVIOON>